
	1. Osnovne informacije o PozivU za prijavu jednogodišnjih projekata lokalnih volonterskih centara u 2017. godini

	1.1. Opis problema čijem se rješavanju želi pridonijeti ovim Pozivom


Volonterstvo kao jedna od ključnih vrijednosti na kojima počiva djelovanje organizacija civilnog društva još nije dovoljno prepoznato i vidljivo u radu organizacija civilnog društva na lokalnoj razini, pogotovo na otocima i područjima od posebne državne skrbi. Ključni izazovi organizacija civilnog društva u vezi s razvojem volonterstva vidljivi su u nedovoljnoj upoznatosti samih organizacija, ali i šire javnosti sa Zakonom o volonterstvu (NN 58/07, 22/13), nedostatku sustavnih financijskih potpora za razvoj volonterskih programa, ali i u još uvijek slabo razvijenoj suradnji s lokalnim i regionalnim vlastima u poticanju većeg broja građana da se uključe u volonterski rad. 

Podupiranjem razvoja volonterskih centara u Republici Hrvatskoj, osiguravaju se podržavajući mehanizmi za razvoj volonterstva na lokalnoj razini; volonterski centri okupljaju zainteresirane volontere i usmjeravaju ih na organizatore volontiranja sukladno izraženim interesima, dok istodobno pružaju edukaciju, pomoć i podršku organizatorima volontiranja kako bi što lakše i uspješnije organizirali i koordinirali volonterske aktivnosti. Također, volonterski centri osiguravaju kvalitetu volonterskih programa i usluga, promiču vrijednosti volontiranja, promoviraju primjere dobre prakse te poduzimaju druge aktivnosti s ciljem jačanja volonterstva u zajednici u kojoj djeluju. 

Podaci Ministarstva za demografiju, obitelj, mlade i socijalnu politiku, u razdoblju od 2009. do 2014. godine, ukazuju na povećani broj prijavljenih organizatora volontiranja odnosno zaprimljenih izvješća o organiziranom volontiranju, a samim time i na povećani broj volontera i volonterskih sati.  Počevši od nule kao polazne vrijednosti 2009. godine („pilot godina“), u 2010. ukupni broj volontera iznosio je 13.922 s brojem sati od 725.680, dok je 2011. godine ukupno volontiralo 16.018 osoba s 1.050.791 satom volontiranja. U 2012. godini broj volontera je porastao na 19.422, a broj sati volontiranja na 1.222.583, dok je broj volontera u 2013. godini bio 29.235 s ukupnim brojem sati od 1.652.965. Broj organizatora volontiranja svake se godine značajno povećava, tako da je ukupni broj u 2013. godini iznosio 671, što je tri puta više nego 2010. godine.  U 2014. godini je ukupno zaprimljeno 1 032 izvješća organizatora volontiranja prema kojima je ukupno 45 955 volontera ostvarilo 2 597 121 sati volontiranja. U  2015. godini broj volontera i organizatora volontiranja povećao se za 32% u odnosu na 2014. godinu, odnosno ukupno je zaprimljeno 1 367 izvješća organizatora volontiranja. Prijavljeno je ukupno  52 208 volontera, odnosno 14 % više u odnosu na 2014. godinu. Ostvaren je broj od ukupno 2 943 902 volonterskih sati.

Obzirom na kontinuirani porast broja  volontera s jedne strane te, nedostatne resurse organizatora volontiranja za osmišljavanje volonterskih programa i upravljanje volonterima s druge strane, potrebno je kontinuirano poticati razvoj lokalnih volonterskih centara koji će moći adekvatno odgovoriti na rastuće potrebe i izazove razvoja volonterstva u njihovoj lokalnoj zajednici. 

Volontiranje se kao izraz aktivnog građanstva odvija u svim područjima društvenog života pridonoseći različitim aspektima društvenog razvoja; borbi protiv siromaštva i socijalne isključenosti; poboljšavanju situacije ugroženih skupina, jačanju socijalne integracije i potpori aktivnom i dostojanstvenom starenju, međugeneracijskoj solidarnosti, kao i gospodarskom rastu. Iako se najveći dio volonterskih aktivnosti odvija u djelatnostima vezanima uz provedbu socijalnih politika, volontiranje se odvija i u područjima koja su tek naizgled manje tipična okruženja za volontere poput npr. zdravstvenih ustanova, pravosuđa, kulture, zaštite okoliša, zaštite potrošača i brojnim drugim područjima. Zajedničko svim tim područjima jest da u svakom od njih  organizirani volonterski programi značajno pridonose povećanju opsega i kvalitete usluga; ostvarenju holističkog načela u radu s korisnicima; uspostavljanju odnosa između pružatelja i primatelja usluga usmjerenog na svakog korisnika; uspostavljanju odnosa u zajednici i dr. S tim u vezi, potrebno je poticati organiziranje volonterskih programa u onim područjima koja su manje zastupljena u tradicionalnom poimanju volonterskih aktivnosti odnosno organizatora volontiranja.  

Razvoj vještina i kompetencija kroz volontiranje rezultat je volonterskog angažmana svih dobnih skupina, no isto ima izniman značaj za mlade te druge skupine osoba koje su u nepovoljnom položaju na tržištu rada.  Sve osobe koje dugotrajno volontiraju, mogu od organizatora volontiranja zatražiti izdavanje Potvrde o kompetencijama stečenim kroz volontiranje - instrumenta vrednovanja volontiranja i priznavanja kompetencija, vještina i iskustva  stečenih volontiranjem  koje će se moći primijeniti u daljnjem obrazovanju i zapošljavanju. S obzirom da je navedena potvrda uvedena Zakonom o izmjenama i dopunama Zakona o volonterstvu („Narodne novine“ br. 22/13) i kao takva predstavlja relativno novi instrument praćenja i vrednovanja vještina i kompetencija stečenih kroz volonterstvo, potrebno je i nadalje nastaviti edukaciju volontera i organizatora volontiranja o njezinom popunjavanju i izdavanju te edukaciju poslodavaca vezano uz njenu primjenu odnosno vrednovanje.

Slijedom navedenog, Ministarstvo za demografiju, obitelj, mlade i socijalnu politiku prepoznaje važnost lokalnog djelovanja u razvoju volonterstva te stoga raspisuje ovaj Poziv s ciljem nastavka razvoja i jačanja volonterskih centara na lokalnoj odnosno regionalnoj razini te njihova koordiniranog djelovanja.
	1.2. Opći i posebni ciljevi Poziva 


Natječajni postupak provodi se u skladu sa Zakonom o udrugama
 i Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge
.

U proces ugovaranja i provedbe projekata uključene su i regionalne zaklade zbog upoznatosti s problematikom na regionalnoj i lokalnoj razini, razvijenim kapacitetima za provođenje natječajnih procedura i procesa te korištenja postojeće infrastrukture za podršku razvoju civilnog društva.

Opći cilj Poziva: 
· promoviranje i razvoj volonterstva na području Republike Hrvatske kroz financiranje lokalnih volonterskih centara - udruga koje se sustavno bave razvojem volonterstva na lokalnoj odnosno regionalnoj razini
Posebni ciljevi Poziva:
· povećati broj građana (posebice mladih) uključenih u volonterske aktivnosti na području lokalne zajednice odnosno regije,

· povećati broj organizatora volontiranja na lokalnom području odnosno području više županija,

· unaprijediti partnerske odnose između organizacija civilnog društva i jedinica lokalne i područne samouprave, te drugih institucija na lokalnoj i nacionalnoj razini u provedbi volonterskih projekata,

· poticati razvoj novih oblika volontiranja

· poboljšati praksu vrednovanja volontiranja i priznavanja kompetencija stečenih volontiranjem koje će se moći primijeniti u daljnjem obrazovanju i zapošljavanju (osobito mladih).

· promovirati volontiranje u svim segmentima društva
	1.3. Prioritetno područje Poziva 


· RAZVOJ LOKALNIH VOLONTERSKIH CENTARA U REPUBLICI HRVATSKOJ
	1.4. 
Ukupna vrijednost Poziva i planirani najniži i najviši financijski iznos po pojedinačnim projektima


Temeljem ovog Poziva raspoređuju se financijska sredstva za promoviranje i razvoj volonterstva na području Republike Hrvatske kroz financiranje lokalnih volonterskih centara. 
Ukupno planirana vrijednost Poziva je 2.000.000,00 kuna.
Najmanji iznos financijskih sredstava koji se putem Poziva može prijaviti i dodijeliti po pojedinom projektu je 50.000,00 kuna
Najveći iznos financijskih sredstava koji se putem Poziva može prijaviti i dodijeliti po pojedinom projektu je 150.000,00 kuna
Odobreni iznosi isplatiti će se u tri (3) rate, sukladno raspoloživosti sredstava, što će biti definirano Ugovorom o dodjeli financijskih sredstava (Obrazac B9)
Okvirni broj projekata koji se planira financirati: 20-25. 
Ministarstvo nije u obvezi utrošiti cjelokupan iznos predviđenih sredstava za financiranje lokalnih volonterskih centara po ovom Pozivu. 
Udruga može od Ministarstva zatražiti do 100% iznosa za financiranje projekta.
Također, prijavitelj može prijaviti projekt koji će se u određenom postotku ukupnog iznosa sufinancirati iz vlastitog ili drugog izvora. U navedenom slučaju, prijavitelj je dužan izvor i iznos sufinanciranja prikazati u Opisnom obrascu prijave projekta, te može ostvariti prednost pri financiranju (detaljnije o načinima ostvarivanja prednosti opisano je u odjeljku 2.3. Uputa za prijavitelje). 
Svaka pravna osoba može prijaviti i ugovoriti najviše jedan projekt u okviru prioritetnog područja ovog Poziva. Ista udruga može biti partner na više projekata unutar prioritetnog područja Poziva.
	1.5. Sudionici u provedbi Poziva


	PRIJAVITELJ
	Udruga koja prijavljuje projekt u okviru ovog Poziva, nositelj projekta. 

	KORISNIK 
	Prijavitelj koji, nakon što je njegov projekt pozitivno ocijenjen na natječajnoj proceduri ovog Poziva, sklopi ugovor s Ministarstvom. 

	PARTNER
	Pravna osoba koja u fazi prijave projekta izjavljuje da je spremna sudjelovati u provedbi projekta u suradnji s prijaviteljem, temeljem Izjave o partnerstvu. 

	SURADNIK
	Organizacija koja sudjeluje u projektnim aktivnostima, a nije ni korisnik ni partner. Nema ugovorne obveze, ne mora ispunjavati kriterije prihvatljivosti i nema pravo na financijska sredstva projekta, osim na dnevnice i putne troškove koji su vezani uz rad na projektu. 

	MINISTARSTVO
	Ministarstvo za demografiju, obitelj, mlade i socijalnu politiku planira, koordinira ocjenjivanje, ugovara, financira i prati prioritetno područje aktivnosti iz ovog Poziva u sklopu kojih prijavitelj prijavljuje projekt. Odobrava završni izvještaj na projektu. 

	REGIONALNA ZAKLADA
	Provedbeno tijelo koje provodi pregled prijavljenih projekata u odnosu na propisane formalne uvjete Poziva (administrativna provjera), prati provedbu projekta putem informatičkog sustava Potpora plus, provodi terenske posjete i provjerava svu relevantnu dokumentaciju projekta, te izrađuje izvještaj o terenskoj posjeti i provedbi projekta.


	2.  FORMALNI UVJETI POZIVA


	2.1.  Tko može podnijeti prijavu?


Prihvatljivim prijaviteljima smatra se udruga koja udovoljava sljedećim općim uvjetima:

· udruga je upisana u Registar udruga i djeluje najmanje jednu godinu, zaključno s danom objave Poziva, u Republici Hrvatskoj; 

· udruga je upisana u Registar neprofitnih organizacija i vodi transparentno financijsko poslovanje u skladu s propisima o računovodstvu neprofitnih organizacija;

· udruga je uskladila svoj statut sa odredbama Zakona o udrugama („Narodne novine“ broj 74/2014.) ili je podnijela zahtjev za usklađivanjem statuta nadležnom uredu (što dokazuje potvrdom nadležnog ureda); 
· osoba ovlaštena za zastupanje udruge (i potpisivanje ugovora o dodjeli financijskih sredstava) je u mandatu, što se potvrđuje uvidom u Registar udruga;
· udruga djeluje u službi općeg/zajedničkog dobra i u skladu s općim vrednotama utvrđenim Ustavom Republike Hrvatske i svojim je statutom opredijeljena za obavljanje djelatnosti i aktivnosti koje su predmet financiranja;
· udruga je ispunila ugovorene obveze preuzete temeljem prijašnjih ugovora o dodjeli bespovratnih sredstava prema Ministarstvu, te svim drugim davateljima financijskih sredstava iz javnih izvora, što potvrđuje izjavom koju potpisuje osoba ovlaštena za zastupanje udruge; (obrazac B6);
· udruga ispunjava obveze plaćanja doprinosa za mirovinsko i zdravstveno osiguranje i plaćanja poreza, te drugih davanja prema državnom proračunu i proračunima jedinica lokalne samouprave, a protiv osobe ovlaštene za zastupanje udruge i voditelja projekta ne vodi se kazneni postupak i nisu pravomoćno osuđen za prekršaj određen člankom 48. stavkom 2. alinejom c), odnosno pravomoćno osuđeni za počinjenje kaznenog djela određenog člankom 48. stavkom 2. alinejom d) Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15) ili uvjetima javnog Poziva;
· udruga ima: općim aktom uspostavljen model dobrog financijskog upravljanja i kontrole, te način sprječavanja sukoba interesa pri raspolaganju javnim sredstvima, prikladan način javnog objavljivanja programskog i financijskog izvještaja o radu za proteklu godinu (na mrežnim stranicama udruge ili drugi odgovarajući način), odgovarajuće organizacijske kapacitete i ljudske resurse za provedbu projekta;
· udruga je podmirila sve doprinose i platila porez što se dokazuje potvrdom izdanom od strane Ministarstva financija - Porezne uprave (koja se dostavlja prije potpisivanja ugovora o dodjeli financijskih sredstava);
· ima usvojen Financijski plan i Program rada udruge za 2017. godinu;
· osigurala je organizacijske, ljudske, prostorne i djelomično financijske resurse za obavljanje djelatnosti sukladno Financijskom planu i Programu rada udruge;

· udruga aktivno djeluje na području razvoja volonterstva za područje više jedinica lokalne samouprave (općina/grad) - aktivno djelovanje na području samo jedne općine prihvatljivo je iznimno u slučaju brdsko planinskih područja, ruralnih zajednica i otoka;
· udruga obavlja djelatnost u skladu sa Zakonom o volonterstvu, nacionalnim strategijama i programima za poticanje razvoja civilnog društva;
· udruga aktivno djeluje u prioritetnom području aktivnosti ovog Poziva, što je razvidno iz ciljeva i popisa djelatnosti u statutu udruge, te između ostalih aktivnosti: djeluje na unaprjeđenju volonterstva i promicanju vrijednosti volontiranja na lokalnom ili regionalnom ili nacionalnom području kroz povezivanje potencijalnih volontera s prilikama za volontiranje, usklađuje potrebe organizacija za volonterima i građana koji žele volontirati, vrši educiranje građana, volontera i organizatora volontiranja, te provodi promotivne aktivnosti iz istog područja u razdoblju od najmanje godinu dana, te primjenjuje i promovira Zakon o volonterstvu i sudjeluje u razvoju volonterskih centara.
Pravo prijave na Poziv nemaju:

· udruge koje nisu uskladile svoj statut sa odredbama Zakona o udrugama („Narodne novine“ broj 74/2014.) niti su podnijele zahtjev za usklađivanje statuta nadležnom uredu; 
· ogranci, podružnice i slični ustrojstveni oblici udruga koji nisu registrirani u skladu sa Zakonom o udrugama kao pravne osobe;
· udruge koje se financiraju po posebnim propisima

· udruge koje nisu upisane u Registar neprofitnih organizacija i/ili ne vode transparentno financijsko poslovanje u skladu sa Zakonom o financijskom poslovanju i računovodstvu neprofitnih organizacija (NN 121/14);
· udruge čiji rad/djelatnost nije vezana uz prioritetno područje definirano ovim Pozivom;
· udruge koje su nenamjenski trošile prethodno dodijeljena sredstva iz javnih izvora (nemaju pravo prijave sljedeće dvije godine, računajući od dana kada je udruzi upućena pisana obavijest o utvrđenom neispunjavanju ugovornih obveza);
· udruge koje su u stečaju;
· udruge koje nisu ispunile obveze vezane uz plaćanje doprinosa i/ili poreza;
· udruge čije se projektne aktivnosti koje prijavljuju na ovaj Poziv (aktivnosti koje se provode na istom području, u isto vrijeme i za iste korisnike) već financiraju iz državnog proračuna i po posebnim propisima, osim ako se ne radi o koordiniranom sufinanciranju iz više različitih izvora.;
· strukovne udruge koje su osnovane s isključivim ciljem promicanja i zaštite zajedničkih interesa svojih članova, odnosno određene profesije.
Udruga može na ovaj Poziv prijaviti i ugovoriti jedan projekt kao prijavitelj i istovremeno biti partner u jednom ili više projekata prijavljenih na ovaj Poziv.
Ukoliko udruga, kao prijavitelj, prijavi više od jednog projekta, sve prijave će biti odbačene.

Udruga koja prijavljuje projekt u cijelosti je odgovorna za njegovu provedbu, izvještavanje i rezultate.
	2.2. Partnerstva i suradnja na provedbi projekta


Partneri na projektu

Za provođenje projekta lokalnog volonterskog centra obvezna je ugovorna partnerska suradnja s najmanje jednom jedinicom lokalne samouprave (općina/grad), što se dokazuje priloženom Izjavom o partnerstvu. Ukoliko se prijavljuje projekt lokalnog volonterskog centra na području više jedinica lokalne samouprave (općina/gradova) obvezna je ugovorna partnerska suradnja sa svim jedinicama lokalne samouprave na čijem će se teritoriju projekt provoditi. 
Prihvatljivi partneri

Udruga može prijaviti projekt u partnerstvu s pravnim osobama kao što su:

- jedinice lokalne i područne(regionalne) samouprave (obvezno partnerstvo)

- udruge

- javne ustanove
 

Neprihvatljivi partneri

Udruga ne može prijaviti projekt u partnerstvu sa:

· središnjim tijelima državne uprave i uredima Vlade Republike Hrvatske,

· javnim i privatnim trgovačkim društvima (moguće je ostvariti samo suradnju na projektu),

· regionalnim zakladama koje sudjeluju u provedbi ovog Poziva, 

· komorama, 

· sindikatima,

· političkim strankama.

Prijavitelji su dužni dostaviti Izjavu o partnerstvu za svakog od partnera – potpisanu i ovjerenu službenim pečatom partnerske organizacije i prijavitelja projekta.
Suradnici na projektu

I druge organizacije mogu biti uključene u aktivnosti projekta kao suradnici na projektu. Suradnici mogu imati aktivnu ulogu u projektu, ali ne mogu primiti sredstva iz proračuna projekta, osim za dnevnice i putne troškove svojih djelatnika za sudjelovanje u aktivnostima projekta.  
Kao suradnici na projektu mogu se prijaviti javna i privatna trgovačka društva koja će potaknuti primjenu poduzetničkih načela kao što su: inovativnost, razumno preuzimanje rizika, samouvjerenost, uporan rad, jasno postavljanje ciljeva i odgovornost u društvenom sektoru.
	2.3.  Prednost u financiranju


Prednost u financiranju projekta ostvaruju udruge koje:
· su osigurale sufinanciranje iz vlastitih ili drugih izvora financiranja;

· u svoj rad uključuju volontere (o čemu prilažu Izvješće o obavljenim uslugama ili aktivnostima organizatora volontiranja u 2016. godini podnesenog nadležnom Ministarstvu);
· jasno definiraju plan rada volontera tijekom provedbe projekta;
· na provedbi projekta namjeravaju zaposliti koordinatora volontera u lokalnom volonterskom centru o čemu prilažu Izjavu o namjeri zapošljavanja;

· jasno definiraju plan rada koordinatora volontera

· na provedbi projekta namjeravaju zaposliti minimalno jednu mladu nezaposlenu osobu (do 30 godina) odgovarajuće struke i/ili volonterskog iskustva u određenom području o čemu prilažu Izjavu o namjeri zapošljavanja;
· jasno definiraju plan rada mlade nezaposlene osobe (do 30 godina) odgovarajuće struke i/ili volonterskog iskustva u određenom području;
· uključuju korisnike u vrednovanje projekta i opisuju način na koji će se korisnici uključiti u vrednovanje projekta;
· u projektno partnerstvo, osim obveznog jednog partnera, uključuju i dodatne partnere;

· udruga je u proteklom razdoblju ostvarila suradnju i umrežavanje s drugim udrugama koje djeluju na području razvoja i promocije volonterstva, o čemu prilaže potvrdu Hrvatske mreže volonterskih centara;

· udruga primjenjuje Standarde kvalitete za volonterske centre Hrvatske mreže volonterskih centara, o čemu prilaže potvrdu Hrvatske mreže volonterskih centara;
· prijavljuju projekt novih inicijativa u zajednicama s manje mogućnosti (područja od posebne državne skrbi, otoci, ruralne i manje urbane sredine sukladno Vrijednosti indeksa razvijenosti i pokazatelja za izračun indeksa razvijenosti na lokalnoj razini koja je manja od 75% Indeksa razvijenosti Republike Hrvatske - http://www.mrrfeu.hr).
	2.4. Prihvatljive aktivnosti koje će se financirati putem Poziva


Područje provedbe aktivnosti: Republika Hrvatska
Planirano trajanje projekta je: najkraće 6 mjeseci a najdulje 12 mjeseci.
Provedba započinje prvi sljedeći dan nakon dana potpisivanja ugovora između udruge i Ministarstva, osim ako je ugovorom utvrđeno drugačije.
Prioritetno područje RAZVOJ LOKALNIH VOLONTERSKIH CENTARA U REPUBLICI HRVATSKOJ obuhvaća sljedeće aktivnosti:
· aktivnosti usmjerene na izobrazbu građana, volontera i organizatora volontiranja na temu volonterskog menadžmenta i osposobljavanja za koordinatora volontera,
· aktivnosti usmjerene na poticanje razvoja volonterstva u onim područjima u kojima isto još nije dovoljno razvijeno, uzimajući u obzir specifičnosti i potrebe lokalne zajednice,
· aktivnosti usmjerene na osposobljavanje organizatora volontiranja za izdavanje potvrda o kompetencijama stečenima volontiranjem i promociju potvrde,

· aktivnosti usmjerene na organizaciju volonterskih programa za studente i učenike srednjih škola (ukoliko u lokalnoj zajednici nema ni jedne srednje škole, onda učenike osnovnih škola) tijekom školskih praznika u županijama koje pokrivaju lokalni volonterski centri,
· aktivnosti usmjerene na promociju prakse i vrijednosti volontiranja - provođenje volonterskih akcija, kampanja, dodjela nagrada za najbolje volontere, te širenje informacija o dobrobiti volonterskog rada,

· aktivnosti usmjerene na razmjenu informacija o ponudi i potražnji volonterskog rada - osnivanje baze podataka volontera i organizatora volontiranja.
Napomena: 

Popis vrsta aktivnosti nije konačan, već samo ilustrativan, te će se odgovarajuće aktivnosti koje pridonose ostvarenju općih i specifičnih ciljeva poziva, a koje nisu navedene u točci 2.4., također uzeti u obzir za financiranje.
Za financiranje nisu prihvatljive sljedeće aktivnosti: 

· znanstveno-istraživački projekti;
· tiskanje knjiga, brošura, letaka (tisak u velikim nakladama);
· projekti koji se isključivo baziraju na investicijskim ulaganjima, izgradnji ili adaptaciji kapitalnih objekata i/ili kupnji opreme;
· projekti čija je jedina svrha korist članica/članova udruge;
· aktivnosti čiji su korisnici isključivo članovi Udruge;
· aktivnosti koje spadaju u redovitu djelatnost Udruge (primjerice troškovi održavanja Skupštine, upravnog odbora i slično);
· aktivnosti projekata za koje se općenito smatra da su u nadležnosti Vlade Republike Hrvatske, kao što je formalno obrazovanje, osnovna zdravstvena skrb i sl.;
· koje se u cjelini mogu financirati prema posebnim propisima ili prema drugim osnovama Uredbe o kriterijima za utvrđivanje korisnika i načina raspodjele dijela prihoda od igara na sreću za 2017. godinu (NN 17/17);
· projekti koji su usmjereni na političke ili religijske ciljeve i/ili aktivnosti;

· projekti koji se odnose samo na jednokratnu manifestaciju (npr. konferencija, okrugli stol, seminar, obljetnica, ekskurzija).
	2.5. Prihvatljivi troškovi koji će se financirati putem Poziva


Sredstvima iz ovog Poziva mogu se financirati samo stvarni i prihvatljivi troškovi, nastali provođenjem projekta u vremenskom razdoblju naznačenom u ovim Uputama i Ugovoru o dodjeli financijskih sredstava. Prilikom procjene projekta, ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova. 
Prihvatljivi izravni troškovi
Prihvatljivi izravni troškovi su troškovi koji su neposredno vezani uz provedbu projekta. Oni se raspoređuju na sljedeći način: 

1. Ljudski resursi (plaće/naknade voditelju/ici projekta, te provoditeljima aktivnosti – do 60% ukupne vrijednosti projekta),
2. Putovanja (putni troškovi, dnevnice i troškovi smještaja za potrebe obavljanja projektnih aktivnosti),
3. Oprema i roba (do 10% ukupne vrijednosti projekta),
4. Ostali troškovi, usluge (kampanje, troškovi praćenja i vrednovanja provedbe projekta, drugi troškovi neophodni i neposredno vezani i nužni za provedbu projektnih aktivnosti i sl.).
Visina iznosa sufinancirane plaće za zaposlene na projektu odobrava se ovisno o stručnoj spremi zaposlene osobe, te opsegu aktivnosti koje pojedina zaposlena osoba obavlja u okviru projekta. Najviša plaća za zaposlene na projektu može iznositi najviše do visine plaće odgovarajućeg radnog mjesta u državnoj upravi, ovisno o stručnoj spremi i radnom iskustvu. 

Iznos plaće moguće je iz sredstava projekta sufinancirati do 60% ukupnog iznosa plaće izvoditelja.
U okviru projekta može se financirati samo ona oprema koja je potrebna za provedbu projektnih aktivnosti.
Troškovi putovanja priznaju se ukoliko je putovanje neophodno za provedbu aktivnosti, a koristi se ekonomski najisplativija opcija. 
· Za troškove putovanja u svrhu provedbe projekta odobrava se korištenje vlaka (2. razred) i autobusa u tuzemstvu. 

· Ukoliko organizacija civilnog društva ne posjeduje službeno vozilo mogu se odobriti troškovi korištenja privatnog vozila u službene svrhe uz obrazloženje potrebe korištenja privatnog vozila (u zamolbi je potrebno navesti marku vozila i registracijsku oznaku),
· Prilikom planiranja sredstava potrebnih za pokriće putnih troškova za provedbu projekta vodite računa o sljedećem: visina dnevnice u tuzemstvu, za udaljenosti od najmanje 30 km i u trajanju jednakom ili više od 12 sati, iznosi 150,00 kuna, a za putovanja u trajanju od 8 do 12 sati isplaćuje se pola dnevnice u iznosu od 75,00 kuna. 
Troškovi smještaja priznaju se jedino ako su povezani s neposrednom provedbom projektnih aktivnosti i to do razine smještaja kategoriziranog s maksimalno 3 zvjezdice (hotel, apartman, privatni smještaj).
Prihvatljivi neizravni troškovi
Prihvatljivi neizravni troškovi projekta su: troškovi režija (plin, voda, telefon, internet, najam prostora, struja i slično), bankovni troškovi, poštanski troškovi,troškovi uredskog materijala, troškovi knjigovodstva. 

U slučaju da udruga djeluje u unajmljenom privatnom prostoru, prilikom prijave projekta potrebno je priložiti presliku ovjerenog ugovora o najmu, a koji ne može biti sklopljen s osobama koje obnašaju određene funkcije u upravljanju udrugom, članovi su udruge (ili njihove uže obitelji) ili sudjeluju u provedbi projekta.

Prihvatljivi neizravni troškovi projektnog prijedloga ne mogu biti veći od 20% ukupnog iznosa koji se traži od Ministarstva za provedbu prijavljenog projekta.
Trošak solemnizacije bjanko zadužnice dio je prihvatljivih troškova projekta, te ga je potrebno u okviru Obrasca proračuna (Obrazac B2) predvidjeti posebnom stavkom pod neizravnim troškovima. 
Solemnizirana bjanko zadužnica dostavlja se isključivo prije potpisivanja Ugovora i nije potrebno dostaviti je prilikom prijave.

Samo se prihvatljivi troškovi uzimaju u obzir za dodjelu bespovratnih sredstava. Samo one aktivnosti koje su nužne za provedbu projekta, mogu stvarati prihvatljive troškove. Nužno je voditi računa da se prihvatljivi troškovi moraju temeljiti na stvarnim troškovima, te da moraju biti potkrijepljeni odgovarajućom popratnom dokumentacijom (ugovori, računi, potpisne liste i sl.). Provjere prihvatljivosti mogu dovesti do traženja pojašnjenja i mogu navesti Ministarstvo da nametne izmjene ili smanjenja iznosa kako bi se riješile takve pogreške ili netočnosti. Iznos odobrenih sredstava se uslijed tih ispravaka ne može povećati. Obveza je i neposredan interes udruge prijavitelja projekta pružiti realističan i ekonomičan proračun projekta.
Ukoliko se za provedbu projekta odobri niži iznos sredstava od iznosa zatraženog u Obrascu proračuna, potrebno je u dogovoru s Ministarstvom izraditi novu specifikaciju troškova, koja ce potom biti sastavni dio Ugovora o dodjeli financijskih sredstava, te po potrebi novi plan aktivnosti usklađen sa odobrenim sredstvima za provedbu projekta,
	2.6. Neprihvatljivi troškovi u okviru ovog Poziva


Neprihvatljivi troškovi:

1. carinske i uvozne pristojbe ili bilo kakve druge naknade;

2. novčane kazne, financijske kazne i parnični troškovi;

3. operativni troškovi, osim ako se operativni troškovi ne odnose isključivo na razdoblje sufinanciranja projekta;

4. rabljena oprema;

5. troškovi konverzije, naknade i gubici po tečajnim razlikama vezani uz bilo koji devizni račun u eurima za određenu komponentu kao i drugi čisto financijski izdatci;
6. dugovi udruge koji su nastali bez obzira iz kojih razloga, troškovi kamata, kao ni aktivnosti koje spadaju u redovitu djelatnost udruge (primjerice troškovi održavanja skupštine udruge, upravnog odbora udruge i slično);
7. regres, božićnica, otpremnina, financijske nagrade te prigodni darovi, kao i druge slične naknade zaposlenicima i članovima udruge;
8.  troškovi koji se odnose na plaćanje režijskih troškova (npr. troškovi potrošnje električne energije, vode, komunalija, fiksnih i mobilnih telefona i sl.) a glase na ime fizičke osobe (u slučaju da organizacija civilnog društva djeluje u iznajmljenom privatnom stanu, potrebno je priložiti presliku ovjerenog ugovora o najmu, a koji ne može biti sklopljen s osobama koje obnašaju određene funkcije u upravljanju udrugom);
9. troškovi koji se odnose na investicijska ulaganja, izgradnju ili adaptaciju kapitalnih objekata i kupnju opreme, osim ako je ista potrebna za provedbu projektnih aktivnosti (iznimke od ovog pravila potrebno je posebno obrazložiti i definirati u specifikaciji troškova).
Zaposlenici jedinica lokalne i područne (regionalne) samouprave te javnih ustanova, koji u ovom Pozivu sudjeluju kao partneri, za svoj doprinos projektu ne smiju primati nikakve dodatne naknade, osim svog osobnog dohotka u tijelu/ustanovi u kojoj rade. Osobni dohoci zaposlenika jedinica lokalne i područne (regionalne) samouprave te javnih ustanova smiju se prikazati kao doprinos u obliku sufinanciranja od strane partnera.

Ukoliko se za provedbu projekta odobri niži iznos sredstava od iznosa zatraženog u proračunu, potrebno je u dogovoru s Ministarstvom izraditi novu specifikaciju troškova koja će potom biti sastavnim dijelom Ugovora o dodjeli financijskih sredstava. Prilikom sastavljanja proračuna troškove treba realno planirati. 
Prilikom provedbe projekta, sve naknadne izmjene pročuna moraju biti dostavljene Ministarstvu za demografiju, obitelj, mlade i socijalnu politiku u pisanom obliku u što kraćem vremenu, a svakako za vrijeme trajanja provedbe projekta. U slučaju prenamjene sredstava veće od 15% iz jedne stavke u drugu, potrebna je pisana suglasnost Ministarstva s predloženom prenamjenom sredstava.
U opisnom obrascu (Obrazac B1) potrebno je detaljno razraditi izvore financiranja:
a) Koliko sredstava se očekuje od Ministarstva i koliki je to postotak u ukupnom iznosu projekta,
b) Koliko sredstava se očekuje iz drugih izvora financiranja, primjerice od jedinica lokalne i/ili područne (regionalne) samouprave (kada one nisu partneri u projektu), i koliki je to postotak u ukupnom iznosu projekta (ako je osigurano njihovo sufinanciranje),
c) Koliko sredstava se očekuje od partnera u projektu i koliki je to postotak u ukupnom iznosu projekta (ako je osigurano njihovo sufinanciranje). 

	3.  KAKO SE PRIJAVITI


U ovom dijelu uputa nalaze se informacije o sadržaju prijave i obveznih obrazaca, o tome gdje i na koji način poslati prijavu, kao i informacije o rokovima za prijavu, te kontaktima za upite u slučaju da potencijalni prijavitelj ima dodatna pitanja vezana za provedbu Poziva.
	3.1. Dokumentacija za Poziv


Aktivnosti vezane uz primitak prijava na ovaj Poziv i sudjelovanja u praćenju provedbe projekta obavljat će regionalne zaklade, a koordinaciju ocjenjivanja, ugovaranja i praćenja provedbe projekta obavljat će Ministarstvo.
Prijava projekta dostavlja se onoj regionalnoj zakladi koja pokriva područje na kojem se provodi većina projektnih aktivnosti. U slučaju provedbe projekta na području cijele Republike Hrvatske prijava se dostavlja regionalnoj zakladi koja pokriva područje u kojem je sjedište prijavitelja. Prijava na Poziv se ne dostavlja Ministarstvu.
Popis regionalnih zaklada i područja koja obuhvaćaju
Regionalna zaklada za lokalni razvoj "ZAMAH" http://www.zamah.hr
Za županije: Zagrebačka, Koprivničko-križevačka, Bjelovarsko-bilogorska, Varaždinska, Međimurska i Grad Zagreb

Zaklada za poticanje partnerstva i razvoja civilnog društva 
http://www.civilnodrustvo-istra.hr
Za županije: Istarska, Primorsko-goranska, Karlovačka, Sisačko-moslavačka i Krapinsko-zagorska

"Slagalica" - Zaklada za razvoj lokalne zajednice http://www.zaklada-slagalica.hr
Za županije: Vukovarsko-srijemska, Osječko-baranjska, Brodsko-posavska, Požeško-slavonska, Virovitičko-podravska

Zaklada „Kajo Dadić“ http://www.zaklada-dadic.hr/
Za županije: Zadarska, Šibensko-kninska, Splitsko-dalmatinska, Dubrovačko-neretvanska i Ličko-senjska
Detaljne upute s popisom adresa za dostavu projektnih prijava nalaze se odjeljku 3.4. ovih Uputa za prijavitelje.
OBVEZNI DOKUMENTI I OBRASCI ZA PRIJAVU PROJEKTA
Obvezne dijelove prijave projekta prema Pozivu čine sljedeći dokumenti i popunjeni obrasci:

1. Obrazac B1

Obrazac opisa projekta – obvezno potpisan i ovjeren
2. Obrazac B2
Obrazac proračuna– obvezno potpisan i ovjeren
3. Obrazac B4 
Obrazac Izjave o partnerstvu – obvezno potpisan i ovjeren od strane nositelja projekta te partnera na projektu. Potrebno je priložiti onoliko obrazaca koliko ima partnera na projektu 
4. Obrazac B5
Obrazac životopisa voditelja projekta – obvezno s datumom i potpisom voditeljice/a projekta)
5. Obrazac B6
Obrazac Izjave o financiranim projektima/programima udruge iz sredstava Državnog proračuna i proračuna jedinica lokalne i područne (regionalne) samouprave u 2016. i 2017. godini i/ili sredstava iz dijela prihoda od igara na sreću u 2016. i 2017. godini - obvezno potpisana i ovjerena. Izjava se obvezno dostavlja i ukoliko udruzi nisu bili sufinancirani projekti/programi)
6. Obrazac B7
Obrazac Izjave izvoditelja aktivnosti – obavezno s datumom i potpisom izvoditeljice/a aktivnosti 

7. Dokument 
Preslika važećeg Statuta udruge prijavitelja (samo za udruge čiji statut nije moguće preuzeti putem Registra udruga) te dokaz (dopis) da je statut predan na ovjeru nadležnom uredu radi usklađivanja sa Zakonom o udrugama (NN 74/14) (samo za udruge koje su predale zahtjev za usklađivanjem statuta sa Zakonom o udrugama, ali je njihov zahtjev još u obradi)
8. Dokument

Preslika Financijskog plana i Program rada udruge za 2017. godinu
9. Dokument 
Popis dostavljene dokumentacije s potpisom ovlaštene osobe i pečatom udruge (u okviru opisnog obrasca za prijavu projekta)
10. Dokument 
Elektronska verzija cjelokupne dokumentacije prijavljene na Poziv na CD-u. (Obrazac B1 obavezno u word formatu, obrazac B2 u excel formatu, obrasci B3-B7 u word ili pdf formatu, ostala dokumentacija u pdf formatu)
NAPOMENA: 
· u slučaju da se projekt prijavljuje u partnerstvu s udrugom, udruga (partner) mora biti upisana u Registar neprofitnih organizacija i voditi transparentno financijsko poslovanje u skladu s propisima o računovodstvu neprofitnih organizacija a prijavitelj, pored obavezne dokumentacije, za udrugu (partnera) dostavlja i: 
- Presliku važećeg Statuta za svaku udrugu koja je partner u provedbi projekta (u slučaju da Statut partnerske organizacije nije vidljiv u sustavu, ili se do njega ne može ni na koji način), 

- Presliku Financijskog plana i Program rada udruge (partnera) za 2017. godinu i 
- Obrazac B6 
· ukoliko se projekt prijavljuje u partnerstvu s javnom ustanovom – prijavi se prilaže i Izvadak iz sudskog registra za svaku javnu ustanovu koja je partner u provedbi projekta (ako isti nije vidljiv u sustavu).
NEOBAVEZNA DOKUMENTACIJA

1. Izvješće o obavljenim uslugama ili aktivnostima organizatora volontiranja u 2016. godini podneseno nadležnom Ministarstvu,
2. Izjava o namjeri zapošljavanja (mlade nezaposlene osobe do 30 godina i/ili koordinatora volontera u lokalnom volonterskom centru),
3. Potvrda Hrvatske mreže volonterskih centara,
4. Preslika ovjerenog ugovora o najmu prostora (za one udruge/prijavitelje koje djeluju u unajmljenom privatnom prostoru).
DODATNA DOKUMENTACIJA (koja se dostavlja neposredno prije potpisivanja Ugovora ukoliko se projekt udruge nalazi na Privremenoj listi)
1. Obrazac B3
Obrazac Izjave o nepostojanju dvostrukog financiranja – obvezno potpisan i ovjeren,
2. Uvjerenje o nevođenju kaznenog postupka protiv odgovorne osobe u udruzi i voditelja projekta ne starije od 6 mjeseci (izvornik),

3. Potvrda izdana od strane Ministarstva financija - Porezne uprave da su podmireni svi doprinosi i plaćen porez (izvornik ne stariji od 30 dana),

4. Solemnizirana bjanko zadužnica (u iznosu koji je jednak ili veći od ukupno odobrenog iznosa za provedbu projekta), koja se ako ne bude realizirana vraća korisniku nakon odobrenja konačnog izvještaja o provedbi projekta,

5. izvornici dokumentacije na uvid (u slučaju svih dokumenata koji su prilikom prijave dostavljeni u preslikama).

Obrasci potrebni za prijavu projekta, zajedno s Uputama za prijavitelje, dostupni su na mrežnim stranicama:

· Ministarstva za demografiju, obitelj, mlade i socijalnu politiku (www.mdomsp.hr) 

· Regionalne zaklade za lokalni razvoj "ZAMAH" (http://www.zamah.hr)

· Zaklade „Kajo Dadić“ (http://www.zaklada-dadic.hr)

· Zaklade za poticanje partnerstva i razvoja civilnog društva (http://www.civilnodrustvo-istra.hr)

· Zaklade za razvoj lokalne zajednice "Slagalica" (http://www.zaklada-slagalica.hr)

	3.2.  Sadržaj Opisnog obrasca (Obrazac B1)


Opisni Obrazac projekta dio je obvezne dokumentacije. Ispunjava se na hrvatskom jeziku i sadrži podatke o prijavitelju, partnerima te sadržaju projekta koji se predlaže za financiranje.

Prijave moraju sadržavati razrađen prijedlog projekta s naznakom ciljeva, metoda i vrstom predviđenih aktivnosti, odredbe o organizaciji rada lokalnog volonterskog centra, odredbe o potrebnom broju stručnih i drugih suradnika i zaposlenika, predviđen broj korisnika, naznake o uključenosti drugih stručnih institucija u rad lokalnih volonterskih centara, te ostala pitanja bitna za ostvarivanje ciljeva rada.
Obrazac je potrebno popuniti u cijelosti. Obrazac u kojem nedostaju podaci vezani uz sadržaj projekta neće biti uzet u razmatranje.

Obrazac je potrebno ispuniti na računalu. Rukom ispisani obrasci neće biti uzeti u razmatranje. 

Ukoliko Opisni obrazac sadrži gore navedene nedostatke, prijava će se smatrati nevažećom. 

	3.3.  Sadržaj Obrasca proračuna (Obrazac B2)


Obrazac Proračuna provedbe projekta dio je obvezne dokumentacije. Napominjemo da je najmanji iznos financijskih sredstava koji se putem Poziva može prijaviti i dodijeliti po pojedinom projektu 50.000,00 kuna a najveći 150.000,00 kuna. Ispunjava se na hrvatskom jeziku i sadrži podatke o svim izravnim i neizravnim troškovima projekta, kao i o financijskim sredstvima koja se traže od Ministarstva.

Svi troškovi i zatražena financijska sredstva trebaju biti u skladu s aktivnostima u opisnom obrascu projekta.

Prijava u kojoj nedostaje Obrazac Proračuna neće biti uzeta u razmatranje, kao ni prijava u kojoj Obrazac Proračuna nije u potpunosti ispunjen.

Obrazac je potrebno ispuniti na računalu. Rukom ispisani obrazac neće biti uzet u razmatranje. 

Ukoliko Obrazac Proračuna sadrži gore navedene nedostatke, prijava će se smatrati nevažećom.

	3.4.  Kamo i kako poslati prijavu?


Obvezne obrasce i obvezne dokumente za prijavu projekta potrebno je poslati u:

1. papirnatom obliku (jedan izvornik) i 

2. elektronskom obliku (Obrazac B1 obavezno u word formatu, obrazac B2 u excel formatu, obrasci B3-B7 u word ili pdf formatu, ostala dokumentacija u pdf formatu)
Prijava u papirnatom obliku sadržava popunjene obvezne obrasce vlastoručno potpisane od strane osobe ovlaštene za zastupanje, i ovjerene službenim pečatom organizacije. Prijava u elektroničkom obliku (na CD-u) sadržajno mora biti identična onoj u papirnatom obliku.

Prijava se šalje:

1. preporučeno poštom, ili 
2. putem dostavljača, ili 
3. osobno (predaja u urudžbenom uredu) onoj regionalnoj zakladi koja pokriva područje na kojem se provodi većina projektnih aktivnosti:
Regionalna zaklada za lokalni razvoj "ZAMAH" (za županije: Zagrebačka, Koprivničko-križevačka, Bjelovarsko-bilogorska, Varaždinska, Međimurska i Grad Zagreb)

Regionalna zaklada za lokalni razvoj „Zamah“
Svačićev trg 3

10 000 Zagreb

Zaklada za poticanje partnerstva i razvoja civilnog društva (za županije: Istarska, Primorsko-goranska, Karlovačka, Sisačko-moslavačka i Krapinsko-zagorska)

Zaklada za poticanje partnerstva i razvoja civilnog društva

Riva 8

52100 Pula

„Slagalica“ – Zaklada za razvoj lokalne zajednice (za županije: Vukovarsko-srijemska, Osječko-baranjska, Brodsko-posavska, Požeško-slavonska, Virovitičko-podravska)

„Slagalica“ – Zaklada za razvoj lokalne zajednice

Hrvatske Republike 26

31 000 Osijek

Zaklada “Kajo Dadić” (za županije: Zadarska, Šibensko-kninska, Splitsko-dalmatinska, Dubrovačko-neretvanska i Ličko-senjska)
Zaklada “Kajo Dadić”
Osječka 16

21 000 Split

Na vanjskom dijelu omotnice potrebno je istaknuti naziv Poziva, zajedno s punim nazivom i adresom prijavitelja te napomenom: “Ne otvarati prije sastanka Komisije za otvaranje projektnih prijava”.
	Puni naziv i adresa prijavitelja 

Prijava na Poziv za prijavu jednogodišnjih projekata lokalnih volonterskih centara u 2017. godini
Ne otvarati prije sastanka Komisije za                                                                                          otvaranje projektnih prijava
	Naziv i adresa nadležne regionalne zaklade 


Prijave pristigle elektroničkom poštom neće se uzeti u razmatranje.
Zakašnjele, nepotpune ili na drugi način podnesene prijave, koje nisu u skladu s uvjetima ovoga Poziva i Uputama za prijavitelje, neće se razmatrati.
	3.5.  Rok za slanje prijave


Rok za podnošenje prijave na Poziv je zaključno do 30. ožujka 2017. godine, odnosno, do 15:00 sati istog dana ukoliko se radi o osobnoj dostavi ili putem dostavljača.
Smatrat će se da je projekt valjano prijavljen:

· ako datum na poštanskom žigu na prijavi odgovara roku za podnošenje prijave,

· ako je prijavljeni projekt dostavljen putem dostavljača ili osobno u roku za podnošenje prijave, a za što će prijavitelju biti izdana potvrda o točnom vremenu prijama pošiljke.

Sve prijave poslane izvan roka neće biti uzete u razmatranje.

	3.6.  Kome se i u kojem roku obratiti za dodatna pojašnjenja?


Sva pitanja vezana uz Poziv mogu se postaviti isključivo elektronskim putem, slanjem upita na sljedeću adresu elektronske pošte - udruge@mdomsp.hr.
Pitanja se mogu postaviti najkasnije zaključno do 15. ožujka 2017. godine. Ministarstvo nema obveze odgovarati na pitanja postavljena nakon ovog datuma.
Odgovori na pojedine upite bit će poslani najkasnije 7 dana prije roka za podnošenje prijava izravno na adrese onih koji su pitanja postavili.
Odgovori na najčešće postavljana pitanja bit će objavljeni na mrežnim stranicama Ministarstva – www.mdomsp.hr i regionalnih zaklada – www.zamah.hr; www.civilnodrustvo-istra.hr, www.zaklada-slagalica.hr, www.zaklada-dadic.hr.
U svrhu osiguranja ravnopravnosti svih potencijalnih prijavitelja, Ministarstvo i provedbena tijela ne mogu davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.
	4.  PROCJENA PRIJAVA I DONOŠENJE ODLUKE O DODJELI BESPOVRATNIH SREDSTAVA


Sve pristigle i zaprimljene prijave proći će kroz proceduru opisanu u točkama koje slijede:

	4.1.  Pregled prijava u odnosu na propisane uvjete Poziva


Nadležne regionalne zaklade će osnovati povjerenstva za otvaranje prijava i provjeru propisanih uvjeta, provesti komisijsko otvaranje zaprimljenih prijava i sve prijave registrirati u zajedničkom informatičkom sustavu Potpora plus. 
Članovi Povjerenstva ne smiju biti u sukobu interesa o čemu moraju potpisati posebnu izjavu.
Povjerenstvo pri otvaranju prijave pregledava ispunjavaju li svi pristigli projekti udruga formalne uvjete u skladu s uvjetima navedenim u točki 3.1. ovih Uputa, te propisano trajanje i prijavljenu vrijednost projekta. 
Ukoliko udruga prijavi više od jednog projekta, sve prijave će biti odbačene.

Nakon provjere svih pristiglih i zaprimljenih prijava u odnosu na propisane uvjete Poziva, prikupljenih dodatnih objašnjenja ili informacija uz pojedine prijave, komisije izrađuju popis svih organizacija čije prijave su zadovoljile propisane uvjete, kao i popis svih organizacija čije prijave nisu zadovoljile propisane uvjete Poziva. Prijave koje su zadovoljile sve propisane uvjete Poziva upućuju se na procjenu kvalitete. 

Nadležne regionalne zaklade će pisanim putem obavijestiti sve prijavitelje, čije prijave nisu zadovoljile propisane uvjete, o razlozima odbijanja njihove prijave, dok će se prijavitelji čije su prijave upućene na procjenu kvalitete, pisanim putem obavijestiti o daljnjem postupku.

Elementi prijave koji se ne mogu naknadno ispraviti ili dopuniti:
· nedostaje izvornik prijave, odnosno, prijava je poslana isključivo u elektroničkoj verziji,
· prijava nije ispunjena na računalu,
· prijavitelj nije odgovorio na pitanja iz prijave koje se odnose na sadržaj projekta, a koji su bitni za vrednovanje kvalitete projekta,
· prijavitelj traži viši ili niži iznos od propisanoga,
· papirnata prijava nije istovjetna elektroničkoj prijavi.

	4.2.  Procjena prijava koje su zadovoljile propisane uvjete Poziva


Ministarstvo osniva Povjerenstvo za ocjenu i odabir projekata.
Povjerenstvo za procjenu imat će do 3 člana: predstavnika nadležnog ministarstava, predstavnika relevantnih znanstvenih institucija, te predstavnika organizacija civilnog društva. Članovi Povjerenstva za procjenu moraju biti upoznati s opisom problema, ciljevima Poziva te prioritetima za financiranje. Imenuje ih čelnik Ministarstva do isteka roka za dostavu prijava na Poziv a njihova imena službena su tajna. Članovi Povjerenstva za procjenu ne smiju biti u sukobu interesa o čemu moraju potpisati posebnu Izjavu.

Svaka pristigla i zaprimljena prijava ocjenjuje se temeljem Obrasca za procjenu kvalitete/vrijednosti projekta (Obrazac B8). 

Temeljem provedene procjene prijava koje su zadovoljile propisane uvjete Poziva, Povjerenstvo za procjenu ocjenjuje projekte korištenjem informatičkog sustava Potpora plus, a predsjednik Povjerenstva objedinjuje sve ocjene i sastavlja privremenu listu odabranih projekata, prema bodovima koje su postigli u procesu procjene. Privremena lista sastoji se od prijava rangiranih prema broju bodova, čiji zatraženi iznos zajedno ne premašuje ukupni planirani iznos Poziva. Uz privremenu listu, temeljem bodova koje su ostvarile tijekom procjene, Povjerenstvo za procjenu će sastaviti i rezervnu listu odabranih projekata za dodjelu bespovratnih sredstava.

Rezervna lista sastoji se od odabranih projekata koji zbog ograničenih financijskih sredstava nisu privremeno odabrani. Ukoliko se s nekim od odabranih projekata s privremene liste, nakon procesa dostave dokumentacije (odjeljak 4.3.), ne sklopi ugovor, zamjenjuje se prvom sljedećom prijavom s rezervne liste, a koja se uklapa u raspoloživi financijski okvir i koja je također dužna zadovoljiti uvjete propisane u odjeljku 4.3. „Dostava dodatne dokumentacije i ugovaranje“.
	4.3.  Dostava dodatne dokumentacije i ugovaranje


Kako bi se izbjegli dodatni nepotrebni troškovi prilikom prijave na Poziv, Ministarstvo će zatražiti dodatnu dokumentaciju isključivo od onih prijavitelja koji se, temeljem postupka procjene prijava, nalaze na privremenoj listi odabranih projekata za dodjelu bespovratnih sredstava.

Dokumenti i potvrde koji će se dodatno tražiti od prijavitelja prije potpisivanja Ugovora o dodjeli financijskih sredstava za provedbu projekata:
1. Obrazac Izjave o nepostojanju dvostrukog financiranja – obvezno potpisan i ovjeren (Obrazac B3)
2. Uvjerenje o nevođenju kaznenog postupka protiv odgovorne osobe u udruzi i voditelja projekta ne starije od 6 mjeseci (izvornik),
3. izvornici dokumentacije na uvid (u slučaju svih dokumenata koji su prilikom prijave dostavljeni u preslikama),
4. potvrda izdana od strane Ministarstva financija - Porezne uprave da su podmireni svi doprinosi i plaćen porez (izvornik ne stariji od 30 dana),
5. solemnizirana bjanko zadužnica (u iznosu koji je jednak ili veći od ukupno odobrenog iznosa za provedbu projekta), koja se ako ne bude realizirana vraća korisniku nakon odobrenja konačnog izvještaja o provedbi projekta.
Rok za dostavu dodatne dokumentacije je 8 radnih dana od dana dostave obavijesti udrugama koje su na privremenoj listi za financiranje. Obavijest udrugama Ministarstvo će dostaviti putem 
e-mail-a, a privremena lista objavit će se na službenoj stranici Ministarstva (www.mdomsp.hr) i regionalnih zaklada. Ako prijavitelj bez posebno pismeno obrazloženog i opravdanog razloga ne dostavi traženu dodatnu dokumentaciju u roku od 8 radnih dana, s istim se neće sklopiti ugovor.

Rezervna lista odabranih projekata za dodjelu sredstava aktivirat će se prema redoslijedu ostvarenih bodova prilikom procjene ukoliko, nakon provjere dodatne dokumentacije i procesa revizije proračunskih obrazaca, ostane dovoljno sredstava za ugovaranje dodatnih projekata.
Ukoliko se provjerom dodatne dokumentacije ustanovi da neki od prijavitelja ne ispunjava tražene uvjete Poziva, njegova prijava neće ići u postupak ugovaranja.

Prije konačnog potpisivanja ugovora s korisnikom sredstava, a temeljem procjene Povjerenstva za procjenu, Ministarstvo može tražiti reviziju Obrasca proračuna kako bi procijenjeni troškovi odgovarali realnim troškovima u odnosu na predložene aktivnosti. 

Nakon provjere dostavljene dokumentacije, Povjerenstvo za procjenu predlaže Ministarstvu konačnu listu odabranih projekata za dodjelu bespovratnih sredstava u cilju donošenja konačne Odluke o raspodjeli financijskih sredstava.
Za svaki odobreni projekt Ministarstvo će potpisati ugovor o dodjeli financijskih sredstava s nositeljem projekta i to u roku od 30 dana od dana objave Odluke o raspodjeli financijskih sredstava.
	4.4.  Obavijest o donesenoj odluci o dodjeli financijskih sredstava


Svi prijavitelji, čije su prijave ušle u postupak procjene, bit će obaviješteni o donesenoj Odluci o raspodjeli financijskih sredstava. Odluka će biti objavljena na mrežnim stranicama Ministarstva – www.mdomsp.hr, kao i regionalnih zaklada koje su provedbena tijela ovog Poziva, a svaka udruga koja je prijavila projekt dobit će pisani odgovor s informacijom o prihvaćanju ili razlozima neprihvaćanja projekta.
	4.5.  Podnošenje prigovora


Prijavitelj može uputiti prigovor:

1. regionalnim zakladama: na popis prijavitelja koji ne zadovoljavaju formalne uvjete za prijavu, u roku od 8 dana od objave popisa na mrežnim stranicama regionalnih zaklada,

2. Ministarstvu: na Odluku o raspodjeli financijskih sredstava, u roku od 8 dana od dana primitka pisane obavijesti o razlozima ne odobravanja potpore. 

O prigovoru odlučuje tijelo za rješavanje prigovora u roku od 8 dana od zaprimanja prigovora. Prigovor ne odgađa izvršenje navedenih Odluka i provedbu Poziva. Prigovor ne odgađa izvršenje navedenih odluka i provedbu Poziva. 

	4.6.  Postupanje s dokumentacijom


Zaprimljene prijave odobrenih projekata sa svom pratećom dokumentacijom regionalne zaklade neće vraćati. Zbog toga ne treba slati izvornike već preslike svih važnih dokumenata/priloga, osim ako se to ne traži propisanim uvjetima Poziva.
Udrugama čije prijave na Poziv nisu prihvaćene (zbog nezadovoljavanja propisanih uvjeta Poziva ili nakon postupka procjene) regionalne zaklade će vratiti zaprimljenu prijavnu dokumentaciju u roku od 30 dana od dana Odluke o raspodjeli financijskih sredstava za projekte u 2017. godini.

	4.7.  Indikativni kalendar postupka natječaja prema Pozivu


	Faze natječajnog postupka ovog Poziva
	datum/

mjesec

	Objava Poziva
	28. veljače 2017.

	Rok za slanje prijave projekata od dana objave Poziva
	  30. ožujka 2017.

	Rok za slanje pitanja vezanih uz Poziv od dana objave Poziva
	15. ožujka 2017.

	Rok za upućivanje odgovora na pitanja vezana uz Poziv od dana objave Poziva
	22. ožujka 2017.

	Rok za provjeru propisanih uvjeta Poziva od dana zaključenja Poziva
	travanj 2017.*

	Rok za slanje obavijesti o zadovoljavanju propisanih uvjeta Poziva od zaključenja Poziva
	travanj 2017.*

	Rok za procjenu prijava koje su zadovoljile propisane uvjete Poziva od zaključenja Poziva
	svibanj 2017.*

	Rok za donošenje Odluke o raspodjeli financijskih sredstava 
	svibanj 2017.*

	Rok za objavu Odluke na mrežnim stranicama Ministarstva od dana donošenja Odluke
	svibanj 2017.*

	Rok za upit za dostavom dodatne dokumentacije potrebne za sklapanje Ugovora od dana objave Odluke
	lipanj 2017.*

	Rok za dostavu tražene dokumentacije potrebne za sklapanje Ugovora od dana dostave obavijesti
	lipanj 2017.*

	Rok za ugovaranje odobrenog projekta od dana objave Odluke
	srpanj 2017.*

	Rok za slanje obavijesti prijaviteljima od dana objave Odluke
	srpanj 2017.*


*Navedeni termin je okviran. Točni datumi bit će pravovremeno objavljeni na stranicama www.mspm.hr
PRILOZI 

OBVEZNI OBRASCI ZA PRIJAVU PROJEKTA
Obrazac B1
Obrazac opisa projekta 

Obrazac B2
Obrazac proračuna 

Obrazac B4 
Obrazac Izjave o partnerstvu 

Obrazac B5
Obrazac životopisa voditelja projekta
Obrazac B6
Obrazac Izjave o financiranim projektima/programima 

Obrazac B7
Obrazac Izjave izvoditelja aktivnosti
DODATNI OBRAZAC ZA PRIJAVU PROJEKTA (prilaže se neposredno prije potpisivanja Ugovora ukoliko se projekt udruge nalazi na Privremenoj listi)
Obrazac B3
Obrazac Izjave o nepostojanju dvostrukog financiranja – obvezno potpisan i ovjeren

OBRAZAC ZA PROCJENU PROJEKTA
Obrazac B8
Obrazac za ocjenjivanje kvalitete prijave
OBRASCI ZA PROVEDBU PROJEKTA

Obrazac B9
Ogledni obrazac Ugovora o dodjeli financijske potpore 
Obrazac C1
Ogledni obrazac za provedbu terenskog posjeta
Obrazac C2
Ogledni obrazac opisnog izvještaja projekta
Obrazac C3
Ogledni obrazac financijskog izvještaja projekta
�(Narodne novine, broj 74/2014)


�(Narodne novine, broj 26/2015.)


� Ovim Pozivom nisu obuhvaćene aktivnosti udruga za čije financiranje postoje pozicije u Državnom proračunu (npr. Zakon o sportu, Zakon o Studentskom zboru, Zakon o Hrvatskom Crvenom križu, Zakon o lovstvu, Zakon o vatrogastvu, Zakon o vjerskim zajednicama itd.)


� Osnovane temeljem Zakona o udrugama (NN 74/14)


� Osnovane temeljem Zakona o ustanovama (NN76/93, 29/97, 47/99, 35/08)





22

_1456055660.bin

